Κανονισμός (ΕΚ) αριθ. 1207/2001 του Συμβουλίου

της 11ης Ιουνίου 2001

σχετικά με τις διαδικασίες διευκόλυνσης της έκδοσης των πιστοποιητικών κυκλοφορίας EUR.1, της σύνταξης των δηλώσεων τιμολογίου και των εντύπων EUR.2 και της έκδοσης ορισμένων αδειών εγκεκριμένου εξαγωγέα, σύμφωνα με τις διατάξεις που διέπουν τις προτιμησιακές συναλλαγές μεταξύ της Ευρωπαϊκής Κοινότητας και ορισμένων χωρών και σχετικά με την κατάργηση του κανονισμού (ΕΚ) αριθ. 3351/83

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 133,

την πρόταση της Επιτροπής,

Εκτιμώντας τα ακόλουθα:

(1) Ο κανονισμός (ΕΟΚ) αριθ. 3351/83 του Συμβουλίου, της 14ης Νοεμβρίου 1983, σχετικά με τη διαδικασία για τη διευκόλυνση της έκδοσης των πιστοποιητικών κυκλοφορίας EUR.1 και της σύνταξης των εντύπων EUR.2 σύμφωνα με τις διατάξεις που διέπουν τις προτιμησιακές συναλλαγές μεταξύ της Ευρωπαϊκής Οικονομικής Κοινότητας και ορισμένων χωρών(1) προβλέπει την ορθή εφαρμογή των κανόνων προτιμησιακής καταγωγής όσον αφορά τις εξαγωγές της Κοινότητας σε ορισμένες τρίτες χώρες.

(2) Μετά την έκδοση του κανονισμού (ΕΟΚ) αριθ. 3351/83 επήλθαν πολλές μεταβολές στον τελωνειακό τομέα.

(3) Στο πλαίσιο της ενιαίας αγοράς, έχει διαπιστωθεί ότι οι επιχειρήσεις που εξάγουν εμπορεύματα από ένα ή περισσότερα κράτη μέλη, εκτός του κράτους στο οποίο είναι εγκατεστημένες και επιθυμούν να χρησιμοποιούν απλουστευμένες διαδικασίες για την έκδοση αποδεικτικού καταγωγής, είναι ορισμένες φορές υποχρεωμένες να ζητούν ξεχωριστή άδεια για κάθε κράτος μέλος εξαγωγής. Είναι επιθυμητό να απλοποιηθεί η κατάσταση αυτή, και συγχρόνως να εξασφαλισθεί η συνέχιση της ορθής εφαρμογής των προτιμησιακών καθεστώτων.

(4) Οι αρχές που είναι υπεύθυνες για την έκδοση ή τον έλεγχο των αποδεικτικών καταγωγής, θα πρέπει να είναι σε θέση να τηρούν τις υποχρεώσεις της Κοινότητας στο πλαίσιο των προτιμησιακών συμφωνιών εντός των καθορισμένων προθεσμιών.

(5) Για λόγους σαφήνειας, ο κανονισμός (ΕΟΚ) αριθ. 3351/83 είναι σκόπιμο να καταργηθεί και να αντικατασταθεί από τον παρόντα κανονισμό,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Πεδίο εφαρμογής

Ο παρών κανονισμός καθορίζει τους κανόνες οι οποίοι προορίζονται να διευκολύνουν:

α) την έκδοση πιστοποιητικών κυκλοφορίας EUR.1 από τις αρχές των κρατών μελών και τη σύνταξη δηλώσεων τιμολογίου ή εντύπων EUR.2 από εξαγωγείς της Κοινότητας·

β) την έκδοση αδειών εγκεκριμένου εξαγωγέα με ισχύ σε πλείονα κράτη μέλη·

γ) την εφαρμογή των μεθόδων διοικητικής συνεργασίας μεταξύ των κρατών μελών.

Άρθρο 2

Δηλώσεις προμηθευτή και η χρήση τους

1. Οι προμηθευτές υποβάλλουν με δήλωση πληροφοριακά στοιχεία σχετικά με τον χαρακτήρα των προϊόντων σε σχέση με τους κοινοτικούς κανόνες προτιμησιακής καταγωγής.

2. Οι δηλώσεις του προμηθευτή χρησιμοποιούνται από τους εξαγωγείς ως αποδεικτικό στοιχείο, ιδίως προς επίρρωση των αιτήσεων για την έκδοση πιστοποιητικών κυκλοφορίας EUR.1, ή ως βάση για τη σύνταξη των δηλώσεων τιμολογίου ή των εντύπων EUR.2.

Άρθρο 3

Σύνταξη των δηλώσεων του προμηθευτή

Εκτός από τις περιπτώσεις που προβλέπονται στο άρθρο 4, ο προμηθευτής προσκομίζει ξεχωριστή δήλωση για κάθε αποστολή εμπορευμάτων.

Ο προμηθευτής περιλαμβάνει αυτή τη δήλωση στο εμπορικό τιμολόγιο που αφορά αυτή την αποστολή ή σε δελτίο παράδοσης ή σε άλλο εμπορικό έγγραφο που περιγράφει τα σχετικά προϊόντα με επαρκείς λεπτομέρειες ώστε να καθίσταται δυνατή η εξατομίκευσή τους.

Ο προμηθευτής μπορεί να υποβάλλει τη δήλωση οποτεδήποτε, ακόμα και μετά την παράδοση των εμπορευμάτων.

Άρθρο 4

Μακροπρόθεσμες δηλώσεις του προμηθευτή

1. Όταν ένας προμηθευτής προμηθεύει τακτικά ένα συγκεκριμένο αγοραστή με εμπορεύματα ο χαρακτήρας των οποίων σε σχέση με τους κανόνες προτιμησιακής καταγωγής αναμένεται να παραμείνει σταθερός για μια σημαντική χρονική περίοδο, μπορεί να προσκομίζει μια ενιαία δήλωση προκειμένου να καλύψει τις μεταγενέστερες αποστολές των συγκεκριμένων εμπορευμάτων, καλούμενη στο εξής "μακροπρόθεσμη δήλωση προμηθευτή". Η μακροπρόθεσμη δήλωση του προμηθευτή μπορεί να καλύπτει περίοδο μέχρι ένα έτος, από την ημερομηνία έκδοσης της δήλωσης.

2. Μια μακροπρόθεσμη δήλωση προμηθευτή είναι δυνατόν να εκδίδεται με αναδρομική ισχύ. Σε αυτές τις περιπτώσεις, η ισχύς της δεν είναι δυνατόν να υπερβαίνει το χρονικό διάστημα ενός έτους, από την ημερομηνία κατά την οποία άρχισε να ισχύει.

3. Ο προμηθευτής ενημερώνει αμέσως τον αγοραστή, σε περίπτωση που η μακροπρόθεσμη δήλωση του προμηθευτή για τα προμηθευόμενα εμπορεύματα παύσει να ισχύει.

Άρθρο 5

Τύπος και συμπλήρωση των δηλώσεων του προμηθευτή

1. Η δήλωση του προμηθευτή για τα προϊόντα που έχουν αποκτήσει τον χαρακτήρα προτιμησιακής καταγωγής, συντάσσεται σύμφωνα με το υπόδειγμα που προβλέπεται στο παράρτημα Ι ή, όταν πρόκειται για μακροπρόθεσμη δήλωση του προμηθευτή, σύμφωνα με το υπόδειγμα που προβλέπεται στο παράρτημα ΙΙ.

2. Η δήλωση του προμηθευτή για τα προϊόντα που έχουν υποστεί επεξεργασία ή μεταποίηση μέσα στην Κοινότητα, χωρίς να έχουν αποκτήσει τον χαρακτήρα προτιμησιακής καταγωγής, συντάσσεται σύμφωνα με το υπόδειγμα που προβλέπεται στο παράρτημα ΙΙΙ ή, όταν πρόκειται για μακροπρόθεσμη δήλωση του προμηθευτή, σύμφωνα με το υπόδειγμα που προβλέπεται στο παράρτημα IV.

3. Η δήλωση του προμηθευτή πρέπει να φέρει το πρωτότυπο της υπογραφής του και είναι δυνατόν να συντάσσεται σε προτυπωμένο έντυπο. Εντούτοις, όταν το τιμολόγιο και η δήλωση του προμηθευτή συντάσσονται με ηλεκτρονικό υπολογιστή, η δήλωση του προμηθευτή δεν χρειάζεται να φέρει χειρόγραφη υπογραφή, υπό τον όρο ότι, ο προμηθευτής παρέχει στον πελάτη εγγράφως ανάληψη υποχρέωσης με την οποία αποδέχεται πλήρως την ευθύνη για κάθε δήλωση προμηθευτή, η οποία τον εξατομικεύει, ως εάν είχε θέσει ο ίδιος τη χειρόγραφη υπογραφή του.

Άρθρο 6

Πιστοποιητικά πληροφοριών INF 4

1. Οι τελωνειακές αρχές για να επαληθεύσουν την ακρίβεια ή τη γνησιότητα μιας δήλωσης προμηθευτή, μπορούν να ζητούν από τον εξαγωγέα την προσκόμιση από τον προμηθευτή πιστοποιητικού πληροφοριών INF 4, για το οποίο χρησιμοποιείται το υπόδειγμα που περιέχεται στο παράρτημα V.

2. Το πιστοποιητικό πληροφοριών INF 4 εκδίδεται από τις τελωνειακές αρχές του κράτους μέλους στο οποίο είναι εγκατεστημένος ο προμηθευτής. Οι εν λόγω αρχές έχουν το δικαίωμα να ζητούν την προσκόμιση κάθε αποδεικτικού στοιχείου και να διενεργούν ελέγχους των λογιστικών βιβλίων του προμηθευτή ή οποιοδήποτε άλλο έλεγχο κρίνουν αναγκαίο.

3. Οι τελωνειακές αρχές, εντός τριών μηνών από την παραλαβή της αίτησης η οποία υποβάλλεται σ' αυτές από τον προμηθευτή, εκδίδουν το πιστοποιητικό πληροφοριών INF 4, στο οποίο ορίζεται κατά πόσον η δήλωση που προσκόμισε ο προμηθευτής ήταν ορθή.

4. Το συμπληρωμένο πιστοποιητικό παραδίδεται στον προμηθευτή, ο οποίος το αποστέλλει στον εξαγωγέα προκειμένου να το διαβιβάσει στην αρμόδια τελωνειακή αρχή.

Άρθρο 7

Φύλαξη των δηλώσεων και των δικαιολογητικών εγγράφων

1. Ο προμηθευτής ο οποίος συντάσσει τη δήλωση του προμηθευτή, φυλάσσει όλα τα έγγραφα αποδεικτικά στοιχεία με τα οποία αποδεικνύεται η ορθότητα της δήλωσης, για τρία τουλάχιστον έτη.

2. Η τελωνειακή αρχή στην οποία υποβάλλεται η αίτηση για την έκδοση πιστοποιητικού πληροφοριών INF 4, φυλάσσει το έντυπο της αίτησης, για τρία τουλάχιστον έτη.

Άρθρο 8

Άδεια εγκεκριμένου εξαγωγέα

1. Ένας εξαγωγέας, ο οποίος εξάγει τακτικά εμπορεύματα από κράτος μέλος άλλο από εκείνο στο οποίο είναι εγκατεστημένος, δύναται να αποκτά το καθεστώς εγκεκριμένου εξαγωγέα όσον αφορά τις εν λόγω εξαγωγές.

Για τον σκοπό αυτό, υποβάλλει αίτηση στις αρμόδιες τελωνειακές αρχές του κράτους μέλους, στο οποίο είναι εγκατεστημένος και τηρεί τα έγγραφα στοιχεία τα οποία περιέχουν την απόδειξη της καταγωγής.

2. Όταν οι αρχές, που αναφέρονται στην παράγραφο 1, εξακριβώσουν ότι πληρούνται οι όροι που καθορίζονται στα πρωτόκολλα καταγωγής των σχετικών συμφωνιών ή στην κοινοτική νομοθεσία που αφορά τα αυτόνομα προτιμησιακά καθεστώτα, και εκδώσουν την άδεια, απευθύνουν σχετική κοινοποίηση στις τελωνειακές αρχές των ενδιαφερομένων κρατών μελών.

Άρθρο 9

Αμοιβαία διοικητική συνδρομή

Οι τελωνειακές αρχές των κρατών μελών παρέχουν αμοιβαία συνδρομή για τον έλεγχο της ακρίβειας των πληροφοριών που περιέχονται στις δηλώσεις των προμηθευτών και για την εξασφάλιση της ορθής λειτουργίας του συστήματος των αδειών εγκεκριμένου εξαγωγέα.

Άρθρο 10

Έλεγχος των δηλώσεων του προμηθευτή

1. Σε περίπτωση που ένας εξαγωγέας δεν είναι σε θέση να υποβάλει πιστοποιητικό πληροφοριών INF 4 εντός χρονικού διαστήματος τεσσάρων μηνών από την αίτηση των τελωνειακών αρχών, οι τελωνειακές αρχές του κράτους μέλους εξαγωγής μπορούν να ζητούν απευθείας από τις αρχές του κράτους μέλους στο οποίο είναι εγκατεστημένος ο προμηθευτής, να επιβεβαιώσουν τον χαρακτήρα των υπό εξέταση προϊόντων αναφορικά με τους κανόνες προτιμησιακής καταγωγής.

2. Για τους σκοπούς της παραγράφου 1, οι τελωνειακές αρχές του κράτους μέλους εξαγωγής αποστέλλουν στις τελωνειακές αρχές του κράτους μέλους στο οποίο απευθύνεται η αίτηση, όλες τις πληροφορίες που διαθέτουν και αναφέρουν τους τυπικούς ή ουσιαστικούς λόγους που δικαιολογούν την έρευνα.

Προς επίρρωση της αίτησης τους, παρέχουν όλα τα έγγραφα και όλες τις πληροφορίες που έχουν συγκεντρώσει, από τα οποία διαφαίνεται ότι η δήλωση του προμηθευτή είναι ανακριβής.

3. Ο έλεγχος διενεργείται από τις τελωνειακές αρχές του κράτους μέλους στο οποίο έχει εκδοθεί η δήλωση του προμηθευτή. Οι εν λόγω αρχές έχουν το δικαίωμα να ζητούν την προσκόμιση κάθε αποδεικτικού στοιχείου και να διενεργούν ελέγχους των λογιστικών βιβλίων του παραγωγού ή οποιοδήποτε άλλο έλεγχο κρίνουν αναγκαίο.

4. Οι τελωνειακές αρχές που ζητούν τον έλεγχο ενημερώνονται για τα αποτελέσματα, το συντομότερο δυνατό, μέσω του πιστοποιητικού πληροφοριών INF 4.

5. Εάν δεν υπάρξει απάντηση εντός πέντε μηνών από την ημερομηνία της αίτησης ελέγχου ή εάν η απάντηση δεν περιλαμβάνει επαρκή πληροφοριακά στοιχεία για τον καθορισμό της πραγματικής καταγωγής των προϊόντων, οι τελωνειακές αρχές της χώρας εξαγωγής ακυρώνουν τα εκδοθέντα πιστοποιητικά κυκλοφορίας EUR.1, τις δηλώσεις τιμολογίου ή τα έντυπα EUR.2 πού συντάσσονται σύμφωνα με τα εν λόγω έγγραφα.

Άρθρο 11

Κατάργηση

Ο κανονισμός (ΕΟΚ) αριθ. 3351/83 καταργείται.

Παραπομπές στον καταργούμενο κανονισμό λογίζονται ως παραπομπές στον παρόντα κανονισμό.

Άρθρο 12

Μεταβατικές διατάξεις

1. Οι δηλώσεις του προμηθευτή, συμπεριλαμβανομένων των μακροπρόθεσμων δηλώσεων του προμηθευτή, που υποβλήθηκαν πριν από την ημερομηνία έναρξης ισχύος του παρόντος κανονισμού, εξακολουθούν να ισχύουν.

2. Οι δηλώσεις του προμηθευτή, που είναι σύμφωνες με τα υποδείγματα που προβλέπονται στον κανονισμό (ΕΟΚ) αριθ. 3351/83, είναι δυνατόν να εξακολουθήσουν να εκδίδονται για περίοδο δώδεκα μηνών από την έναρξη ισχύος του παρόντος κανονισμού.

3. Τα έντυπα του πιστοποιητικού πληροφοριών INF 4, σύμφωνα με το υπόδειγμα που παρέχεται στο παράρτημα V του κανονισμού (ΕΟΚ) αριθ. 3351/83, είναι δυνατόν να εξακολουθήσουν να χρησιμοποιούνται για περίοδο δώδεκα μηνών από την ημερομηνία έναρξης ισχύος του παρόντος κανονισμού.

Άρθρο 13

Έναρξη ισχύος

Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Λουξεμβούργο, 11 Ιουνίου 2001.

Για το Συμβούλιο

Ο Πρόεδρος

M. Sahlin

(1) ΕΕ L 339 της 5.12.1983, σ. 19.

ΠΑΡΑΡΤΗΜΑ Ι

>PIC FILE= "L_2001165EL.000402.TIF">

ΠΑΡΑΡΤΗΜΑ ΙΙ

>PIC FILE= "L_2001165EL.000502.TIF">

ΠΑΡΑΡΤΗΜΑ ΙΙΙ

>PIC FILE= "L_2001165EL.000602.TIF">

ΠΑΡΑΡΤΗΜΑ IV

>PIC FILE= "L_2001165EL.000702.TIF">

ΠΑΡΑΡΤΗΜΑ V

Πιστοποιητικό πληροφοριών INF 4 και αίτηση για την έκδοση πιστοποιητικού πληροφοριών INF 4

1. ΟΔΗΓΙΕΣ ΕΚΤΥΠΩΣΗΣ

1.1. Το έντυπο, στο οποίο συντάσσεται το πιστοποιητικό INF 4 τυπώνεται σε λευκό χαρτί γραφής, χωρίς μηχανικούς πολτούς και ζυγίζει από 40 έως 65 γραμμάρια ανά τετραγωνικό μέτρο.

1.2. Οι διαστάσεις του εντύπου είναι 210 x 297 χιλιοστά.

1.3. Τα κράτη μέλη αναλαμβάνουν την εκτύπωση των εντύπων. Τα έντυπα φέρουν αύξοντα αριθμό που επιτρέπει την εξατομίκευσή τους. Τα έντυπα τυπώνονται σε μια από τις επίσημες γλώσσες της Κοινότητας.

>PIC FILE= "L_2001165EL.000901.TIF">

Σημειώσεις

1. Τα πιστοποιητικά δεν πρέπει να περιέχουν ξέσματα ούτε προσθήκες. Οι ενδεχόμενες τροποποιήσεις που επιφέρονται σ' αυτά, πρέπει να γίνονται με διαγραφή των εσφαλμένων ενδείξεων και με προσθήκη, ενδεχομένως, των αναγκαίων ενδείξεων. Κάθε τέτοια τροποποίηση πρέπει να εγκρίνεται από τον συντάκτη του πιστοποιητικού και να θεωρείται από τις τελωνειακές αρχές της χώρας ή του εδάφους εκδόσεως.

2. Τα είδη που αναγράφονται επί του πιστοποιητικού πρέπει να αναφέρονται το ένα μετά το άλλο, χωρίς να παρεμβάλλονται κενά διάστιχα και κάθε είδος πρέπει να φέρει αύξοντα αριθμό. Αμέσως κάτω από το τελευταίο είδος πρέπει να σύρεται οριζόντια γραμμή. Οι χώροι που δεν έχουν χρησιμοποιηθεί πρέπει να διαγράφονται κατά τρόπο ώστε να καθίσταται αδύνατη κάθε μεταγενέστερη προσθήκη.

3. Τα εμπορεύματα περιγράφονται κατά τις εμπορικές συνήθειες με επαρκείς λεπτομέρειες ώστε να καθίσταται δυνατή η εξατομίκευση τους.

4. Το έντυπο συμπληρώνεται σε μια από τις επίσημες γλώσσες της Κοινότητας. Οι τελωνειακές αρχές του κράτους μέλους που πρέπει να παράσχει τις πληροφορίες ή να τις χρησιμοποιήσει, έχουν το δικαίωμα να ζητούν τη μετάφραση των πληροφοριών που περιέχονται στα έγγραφα που τους υποβάλλονται, στην επίσημη γλώσσα ή στις επίσημες γλώσσες του κράτους μέλους.

>PIC FILE= "L_2001165EL.001101.TIF">

>PIC FILE= "L_2001165EL.001201.TIF">